b'\n_START_ARTICLE_\nUltramariini\n_START_PARAGRAPH_\nUltramariini on er\xc3\xa4s sinisen v\xc3\xa4rin s\xc3\xa4vy sek\xc3\xa4 v\xc3\xa4riaine. Sana ultramariini tarkoittaa merten takaa. Oltramarino oli alun perin tekninen termi, joka viittasi moniin tuontitavaroihin, ei ainoastaan v\xc3\xa4riaineisiin.\n_START_SECTION_\nValmistus\n_START_PARAGRAPH_\nV\xc3\xa4ri valmistetaan puolijalokivest\xc3\xa4 nimelt\xc3\xa4 lapislatsuli (lasuurikivi). Lasuurikivi on ollut maailman kallein v\xc3\xa4rimateriaali. Lapislatsulia on kolmea v\xc3\xa4ri\xc3\xa4. Paras aika arvioida kivi on auringonnousu tai -lasku. Yleisin v\xc3\xa4ri on rang-i-ob, \xe2\x80\x99veden v\xc3\xa4ri\xe2\x80\x99, joka on sinisen v\xc3\xa4rin tavallisin nimitys. T\xc3\xa4m\xc3\xa4 on tummin kivi. Toiseksi yleisin on rang-i-sabz eli vihre\xc3\xa4. Hienoin s\xc3\xa4vy on surpar eli \xe2\x80\x99punainen sulka\xe2\x80\x99. Kivess\xc3\xa4 on violetti vivahde. Lapislatsuli sis\xc3\xa4lt\xc3\xa4\xc3\xa4 hauyniittia, sodaniittia, noseaania ja lasuriittia monimutkaisena mineraaliyhdistelm\xc3\xa4n\xc3\xa4. Paremmassa laadussa on enemm\xc3\xa4n rikki\xc3\xa4, joka antaa kivelle violetin s\xc3\xa4vyn ja huonommassa laadussa taas on enemm\xc3\xa4n kalsiumkarbonaattia, joka saa kiven n\xc3\xa4ytt\xc3\xa4m\xc3\xa4\xc3\xa4n melkein harmaalta._NEWLINE_Valmistusvaiheessa on kivest\xc3\xa4 saatava n\xc3\xa4m\xc3\xa4 ep\xc3\xa4puhtaudet pois, samoin kuin siin\xc3\xa4 olevat s\xc3\xa4ken\xc3\xb6iv\xc3\xa4t pyriittit\xc3\xa4hdetkin. Hienoksi jauhettuun lasuurikiviainekseen lis\xc3\xa4t\xc3\xa4\xc3\xa4n hartsia, vahaa, kumia ja pellavansiemen\xc3\xb6ljy\xc3\xa4 ja n\xc3\xa4in syntynytt\xc3\xa4 taikinaa vaivataan jopa kolme p\xc3\xa4iv\xc3\xa4\xc3\xa4. Sitten siihen lis\xc3\xa4t\xc3\xa4\xc3\xa4n lipe\xc3\xa4\xc3\xa4 (puun tuhkaa) ja vett\xc3\xa4 ja j\xc3\xa4lleen kepin kanssa sekoitetaan ainesta tuntikausia, kunnes neste on sinisen kyll\xc3\xa4st\xc3\xa4m\xc3\xa4\xc3\xa4. T\xc3\xa4m\xc3\xa4n j\xc3\xa4lkeen sininen v\xc3\xa4ri erotellaan puhtaaseen astiaan ja annetaan kuivua jauheeksi. T\xc3\xa4m\xc3\xa4 ensimm\xc3\xa4inen puristus on paras. Tuoreen lipe\xc3\xa4n kanssa k\xc3\xa4sitell\xc3\xa4\xc3\xa4n taikinaa niin kauan kuin siit\xc3\xa4 saadaan v\xc3\xa4h\xc3\xa4nkin sinist\xc3\xa4 v\xc3\xa4ri\xc3\xa4 irti. Viimeinen puristus on nimelt\xc3\xa4\xc3\xa4n "tuhka", eik\xc3\xa4 se ole yht\xc3\xa4 arvokasta v\xc3\xa4ri\xc3\xa4 kuin ensimm\xc3\xa4isess\xc3\xa4 vaiheessa saatu v\xc3\xa4ri.\n_START_SECTION_\nL\xc3\xb6yt\xc3\xb6paikat\n_START_PARAGRAPH_\nLapislatsulia on l\xc3\xb6ydetty vain muutamista maista: Chilest\xc3\xa4, Sambiasta, Afganistanista ja Siperiasta parista pienest\xc3\xa4 kaivoksesta. L\xc3\xa4nsi- ja It\xc3\xa4-Euroopan taiteen aito ultramariini, lukuun ottamatta kenties muutamaa ven\xc3\xa4l\xc3\xa4ist\xc3\xa4 ikonia, on maalattu Afganistanista tuodulla v\xc3\xa4rill\xc3\xa4._NEWLINE_Luoteis-Afganistanissa on laakso, joiden kaivoksista k\xc3\xa4ytet\xc3\xa4\xc3\xa4n nime\xc3\xa4 Sar-e-sang, Kiven paikka. Se on hyvin pieni kyl\xc3\xa4 kahden kaupungin, Faisabadin ja Eskazirin v\xc3\xa4liss\xc3\xa4. Siell\xc3\xa4 sijaitsevat arvokkaat Badah\xc5\xa1anin kaivokset. Marco Pololta vuodelta 1271 on maininta: "On my\xc3\xb6s vuoria, joissa juonteina lapis lazuria, kive\xc3\xa4, josta saadaan sinist\xc3\xa4 ultramariiniv\xc3\xa4ri\xc3\xa4. Se on t\xc3\xa4\xc3\xa4ll\xc3\xa4 hienointa maailmassa. My\xc3\xb6s hopea- ja kupari- ja lyijykaivokset ovat hyvin tuottoisia. T\xc3\xa4m\xc3\xa4 on kylm\xc3\xa4 maa."\n_START_SECTION_\nHistoriaa\n_START_PARAGRAPH_\nRenessanssiajan eurooppalaiset taiteilijat joutuivat odottamaan, ett\xc3\xa4 heid\xc3\xa4n mesenaattinsa toimittivat heille ultramariinia. Michelangelokin odotteli t\xc3\xa4t\xc3\xa4 v\xc3\xa4ri\xc3\xa4 vuoden 1501 alkukuukausina, mutta turhaan. Siit\xc3\xa4 on todisteena h\xc3\xa4nen Hautaanpano-niminen maalauksensa ko. vuodelta. T\xc3\xa4t\xc3\xa4 keskener\xc3\xa4ist\xc3\xa4 ty\xc3\xb6t\xc3\xa4, joka esitt\xc3\xa4\xc3\xa4 Kristuksen kantamista hautaan, s\xc3\xa4ilytet\xc3\xa4\xc3\xa4n National Galleryss\xc3\xa4 Lontoossa.\n_START_SECTION_\nRanskalainen ultramariini\n_START_PARAGRAPH_\nVuonna 1824 keksittiin Ranskassa ultramariinille synteettinen eli keinotekoinen vastine. Nelj\xc3\xa4 vuotta aikaisemmin Soci\xc3\xa9t\xc3\xa9 d\'Encouragement pour l\'Industrie Nationale oli ilmoittanut maksavansa 6000 frangia sille, joka kykenisi valmistamaan maalia, joka maksaisi 300 frangia kilo, kymmenesosan aidon ultramariinikilon hinnasta. Kaksi kemisti\xc3\xa4 taisteli palkkiosta, ranskalainen Jean-Baptiste Guimet ja saksalainen Christian Gmelin T\xc3\xbcbingenin yliopistosta. Kilpa kesti useita vuosia, mutta lopulta Guimet sai palkkiorahat. Keksint\xc3\xb6\xc3\xa4 kutsutaan ranskalaiseksi ultramariiniksi.\n_START_SECTION_\nEgyptinsininen\n_START_PARAGRAPH_\nToisaalta egyptil\xc3\xa4iset olivat jo keksineet kalliille ultramariinille, lapislatsulille ehk\xc3\xa4 maailman ensimm\xc3\xa4isen synteettisen korvikkeen, eli ns. egyptinsinisen, jo noin 4500 vuotta sitten. Se tehtiin siten, ett\xc3\xa4 kalkkikiven ja malakiitin, keltaisen kuparimineraalin sek\xc3\xa4 hiekan seosta kuumennettiin noin 800\xe2\x80\x93900 asteeseen. Syntyneest\xc3\xa4 hauraasta massasta oli sitten helppo jauhaa v\xc3\xa4rins\xc3\xa4 hyvin pit\xc3\xa4v\xc3\xa4\xc3\xa4 sinist\xc3\xa4 maalijauhoa.'